詠懷
作者：白居易
朝代：唐

paragraphs: 我知世無幻，了無干世意。
世知我無堪，亦無責我事。
由茲兩相忘，因得長自遂。
自遂意何如，閑官在閑地。
閑地唯東都，東都少名利。
閑官是賓客，賓客無牽累。
嵇康日日嬾，畢卓時時醉。
酒肆夜深歸，僧房日高睡。
形安不勞苦，神泰無憂畏。
從官三十年，無如今氣味。
鴻雖脫羅弋，鶴尚居祿位。
唯此未忘懷，有時猶內媿。